b"\n_START_ARTICLE_\nAldgate\n_START_SECTION_\nEtymologi\n_START_PARAGRAPH_\nEtymologien for stedsnavnet Aldgate usikker og omdiskutert. Det er f\xc3\xb8rste gang dokumentert i 1052 som \xc3\x86st geat, \xc2\xab\xc3\x98stporten\xc2\xbb, men hadde blitt til Alegate ved 1108. John Stow, som skrev p\xc3\xa5 1500-tallet mente at navnet var avledet fra \xc2\xabAeld Gate\xc2\xbb, \xc2\xabGammel port\xc2\xbb, men Henry Harben motsatte seg denne tolkningen i 1918 ved \xc3\xa5 dokumentere at \xc2\xabd\xc2\xbb i stedsnavnet mangler i dokumenter skrevet f\xc3\xb8r 1486\xe2\x80\x931487. Andre tolkninger er i stor grad basert p\xc3\xa5 \xc3\xa5 finne ord som ligner, blant annet \xc2\xabAle Gate\xc2\xbb som knyttes til et antatt hus som solgte ale, det vil si en form for \xc3\xb8l; \xc2\xabAll Gate\xc2\xbb, det vil si en port som var \xc3\xa5pen for alle; knyttet til et angelsaksisk personnavn som \xc2\xabEalh\xc2\xbb; referanse til utlendinger som \xc2\xabel\xc2\xbb; eller referanse til olje som \xc2\xaboil\xc2\xbb. Gillian Bebbington foreslo i 1972 Alegate eller Aelgate i betydningen en \xc2\xaboffentlig port\xc2\xbb, eller eventuelt Aeldgate i betydningen \xc2\xabGammel port\xc2\xbb som likestilte alternativer. Forskerne Weinreb og Hibbert gikk i 1983 tilbake til Stows teori om at navnets opprinnelige betydning var \xc2\xabGammel port\xc2\xbb.\n_START_SECTION_\nHistorie\n_START_PARAGRAPH_\nDet er antatt at en port ved Aldgate gikk det en vei som strakte seg til Colchester i romersk tid da Londons bymur ble bygget. Porten, som antagelige hadde to runde t\xc3\xa5rn, sto ved hj\xc3\xb8rnet av dagens Duke's Place p\xc3\xa5 \xc3\xb8stsiden av City of London, med en travel gjennomfart i porten. Den ble ombygget i perioden 1108 og 1147, og p\xc3\xa5 nytt i 1215, og rekonstruert fullstendig mellom 1607 og 1609 \xc2\xabi en mer klassisk og mindre funksjonell stil\xc2\xbb. Som de andre byportene i Londons bymur var Aldgate \xc2\xabbefestet med fallgitter og kjettinger\xc2\xbb i 1377 grunnet bekymringer for mulige angrep fra franskmennene. Porten ble til sist helt fjernet i 1761, og ble midlertidig reist p\xc3\xa5 nytt ved Bethnal Green._NEWLINE_I middelalderen h\xc3\xb8rte ogs\xc3\xa5 et porthus med leiligheter til porten. Her bodde en tid den store engelske dikteren Geoffrey Chaucer, og her skrev han flere av verkene sine, blant annet Troilus og Criseyde (1385)._NEWLINE_Daniel Defoe skriver i sin bok A Journal of the Plague Year at Aldgate var s\xc3\xa6rlig hardt ramma av pestepidemien i 1665: \xc2\xabThere was no parish in or about London where [the plague] raged with such violence as in Aldgate.\xc2\xbb_NEWLINE_Porten ble sammen med de andre portene i Londons bymur revet i 1760-\xc3\xa5ra, men navnet lever videre i gatene Aldgate og Aldgate High Street. P\xc3\xa5 1800-tallet ble Aldgate et omr\xc3\xa5de for produksjon av og handel med kl\xc3\xa6r og tekstiler, drevet s\xc3\xa6rlig av \xc3\xb8steuropeiske j\xc3\xb8der._NEWLINE_N\xc3\xa6r gatene Aldgate ligger kirken St Botolph Aldgate fra 1700-tallet, som m\xc3\xa5 ikke forveksles med St Botolph Aldersgate._NEWLINE_Den f\xc3\xb8rste boken av en afro-amerikaner som ble utgitt av et engelsk forlag, Phillis Whealeys Poems on Various Subjects, Religious and Moral, ble utgitt i Aldgate etter at hennes eiere (Wheatley var slave) ikke kunne finne en forlegger i amerikanske Boston som ville gi den ut.\n_START_SECTION_\nTransport\n_START_PARAGRAPH_\nAldgate er et trafikknutepunkt i det \xc3\xb8stlige London. Hovedvegene A11 mot Norwich og A13 mot Essex begynner i Aldgate. Det er to undergrunnsstasjoner, Aldgate og Aldgate East, og en st\xc3\xb8rre bussterminal."